Magánszemély egyes jövedelmeinek különadója
Az Országgyűlés előtt levő, a kormány által beterjesztett T/581. sz. törvényjavaslat tartalmazza „a magánszemély egyes jövedelmeinek különadója” c. fejezetet.
A bevezetni kívánt intézkedés lényege, hogy a központi költségvetésből kifizetésre kerülő, a foglalkoztatotti jogviszonyok megszüntetésénél kifizetett járandóságok egy részére (praktikusan a végkielégítésekre) 98%-os különadót vetnének ki.

A különadó érinti a közszférában foglalkoztatottakat, valamint a köztulajdonban álló gazdasági társaságok munkavállalóit.

A különadó alapja a jogviszony megszűnésével összefüggő bevétel, kivéve a jubileumi jutalmat, a felmentési idő munkavégzési kötelezettséggel járó részére fizetendő átlagkeresetet, valamint a leszerelési segélyt.

Különadót abban az esetben kell fizetni, ha a fenti bevétel meghaladja a kétmillió forintot.
Bár a kormány eredeti elképzeléséhez képest (összeghatártól függetlenül különadó kivetése a hatvan napon túli végkielégítésekre) a benyújtott javaslat kedvezőbb a munkavállalókra, alkotmányossági aggályokat vet fel.

A szabályozás hátrányos megkülönböztetést eredményezne az egyes foglalkoztatotti csoportokba tartozók közt. Ezen az a tény sem változtat, hogy a munkajogi szabályozás vizsgálata során az Alkotmánybíróság több esetben kimondta, hogy az eltérő jogállás miatt a közszféra dolgozói nincsenek összehasonlítható helyzetben a munkavállalókkal. (Az európai gyakorlatnak is megfelelően ez nem azt jelenti, hogy a közszférára hátrányos szabályozást lehet elfogadni, épp ellenkezőleg: a munkaviszony és a közszolgálati jogviszonyok közti különbségeket az állam a közszféra dolgozóinak jogszabályban előírt kedvezményekkel kompenzálja). Itt ugyanis nem a munkajogi, hanem az adózási szabályok különbözőségéről van szó, aszerint, hogy az adóalany a versenyszféra vagy a közszféra foglalkoztatottja, és így az ugyanazon jogcímen kapott juttatása központi költségvetési vagy más forrásból származik. Az intézkedés egyébként a Munka törvénykönyve hatálya alá tartozókat is érinteni fog, esetükben tehát a jogállás különbözősége sem adhat alapot a megkülönböztetésre. Véleményünk szerint az intézkedés egyrészt a jogegyenlőséget, másrészt az arányos közteherviselésre vonatkozó rendelkezéseket is sérti.
Indokolatlan különbségeket tesz a javaslat a dolgozók közt jogviszonyuk hossza alapján is, illetve a szerzett jogokat is sérti. A közszférában nyolchavi illetménynek megfelelő összeg a végkielégítés maximuma, amely húsz év jogviszony után jár. A nyugdíjkorhatár betöltését megelőző öt évben történő elbocsátás esetén a végkielégítés összege emelkedik. A köztulajdonban álló gazdasági társaságoknál jellemzően a kollektív szerződés határoz meg az Mt.-nél jóval kedvezőbb mértékű végkielégítést. Az intézkedés egyértelműen diszkriminálja azokat, akik hosszabb jogviszonnyal, illetve a bértábla vagy bérmegállapodás alapján magasabb fizetéssel rendelkeznek.

Aggályos a különadó mértéke is: az alkotmánybírósági gyakorlat szerint a konfiskatórius adó, azaz a túlzott mértékű adó, amely nem az adózási célt valósítja meg, hanem az adóalany ellehetetlenítését idézi elő, alkotmányossági kérdéseket vet fel.

Az intézkedés a visszaható hatály tilalmába ütközik, mivel valamennyi, 2010. január 1-je után kifizetett juttatásra vonatkozna, azaz a kihirdetést megelőző időre állapít meg adófizetési kötelezettséget. A kormány ezt a problémát alkotmánymódosítással kívánja orvosolni. Javaslatuk szerint az Alkotmány közteherviselésre vonatkozó 7.§-a kiegészülne azzal, hogy az állami vagyonnal gazdálkodó, illetve állami többségi tulajdonban álló szervezetek részéről jó erkölcsbe ütköző módon juttatott jövedelmekre a törvény visszamenőlegesen, az adott adóévtől kezdődően is megállapíthat külön mértékű kötelezettséget. Az Alkotmány ilyen tartalmú, ad hoc módosítása nyilvánvalóan nem segíti elő a jogállamiság és a jogbiztonság érvényesülését. Ezen kívül a problémát sem orvosolja, hiszen egyrészt a „jóerkölcsbe ütközés” egy nehezen értelmezhető polgári jogi kategória, másrészt a törvény vagy kollektív szerződés alapján jogszerűen járó juttatás nyilvánvalóan nem lehet jóerkölcsbe ütköző. A javaslat nem tudja elérni a jogalkotó célját sem, amely a közpénzből történő túlzó mértékű személyi kifizetések megakadályozására irányul, hiszen annak nincs akadálya, hogy a kedvezményezettek más jogcímeken hozzájussanak a társadalom igazságérzetét valóban sértő jövedelmekhez. 
A visszaható hatályú szabályozást figyelembe véve irreleváns, hogy egyébként a jogalkotó több, mint 45 napos felkészülési időt biztosít a rendelkezések hatálybalépésére.
A javaslat beterjesztését ismételten nem előzte meg a munkavállalói érdekképviseletekkel való konzultáció, amely sérti a jogalkotásról szóló törvényt és az OÉT tv.-t is.
A javaslathoz számos módosító javaslat érkezett. Meg kell említeni ezek közül a Gazdasági és Informatikai Bizottság T/581/176. sz. javaslatát, mely a legalább húsz év időtartamú jogviszonyok esetén a bevétel 3,4 millió forint feletti részét sújtaná a különadóval. E javaslat sem küszöbölné ki a fenti hiányosságokat, ráadásul csak még nyilvánvalóbb hátrányos megkülönböztetést eredményezne az érintettek közt jogviszonyuk hossza szerint. 
